
El nom de Catalunya té uns origens força foscos i no 
es pot assegurar que cap de les hipòtesis o teories fins ara 
exposades respongui a la veritat històrica. Baldament si- 
gui per a sistematitzar-les, es poden destriar en dos grups. 
D'una banda les poc versemblants i que, en llur majoria, 
són molt antigues: i de l'altra, aquelles dels últims anys. 


Les hipòtesis antigues 


Fntre les primeres hi ha: a) les que afirmen que el nom 
de Catalunya prové del llegendari Otger Cataló, esmen- 
tat en el Llibre de les nobleses dels reis (segle XIV), b) la 
citada per Floriàn de Ocampo (1495-1558) i seguida per 
Jerònimo Zurita (1512-1580), que creien que el nom de 

. Catalunya venia d'una tribu anomenada ccastellanir, si- 
tuada geogràficament en l'espai comprès entre les tribus 
dels ausetans i dels lacetans, les set recollides per Andreu 
Bosch en el llibre Sumari (...) dels títols de honor de 
Cathalunya (Perpinyà, 1628), i que, a més de la ja es- 
mentada en primer lloc, són les segients: c) que el corò- 
nim Catalunya prové del nom d'una ciutat romana ano- 
menada Cataló (variant de les que afirmen que prové 
d'Otger Cataló), d) que és el resultat de la combinació 
dels ètnics egotsv i calansv (o d'una hipotètica Gotholàn- 
dia), o bé e) de 4catsx i calansx (qui devien ésser aquests 
cats i alans, quan van habitar Catalunya): .) que podia 
venir del gran nombre de castells que hi havia al país 
(aquesta etimologia va ésser defensada més endavant per 
Miguel Cortés y López i Josep Balari i Jovany), g) que el 
corònim derivava d'una vila dita Castelló, 4) que prove- 
nia d'un topònim (catalàunic) idèntic al dels Camps Ca- 
talàunics, lloc on Àtila va ésser vençut per Aeci el 451. 
Aquesta darrera hipòtesi ha estat represa el 1944 per Giu- 
liano Bonfante en el sentit que: i) una branca de la tribu 
belga dels ecatalaunin (que va donar el nom als Camps 
Catalàunics) s'hauria instal-lat a Catalunya en una data 
indeterminada. 
Totes aquestes teories han estat analitzades i rebutjades 
per filòlegs com Paul Aebischer (1948) i Joan Coromines 
(1954), o historiadors com Frederic Udina (1961). 


Dades documentals i hipòtesis modernes 


Abans de continuar cal aclarir la data més antiga en 
què apareixen els mots 4Catalunyar o ecatalàx en els do- 


cuments escrits. Fins no fa gaires anys, la documenta- 
ció permetia d'establir les fites segiients: en el Liber Maio- 
lichinus de gestis pisanorum illustribus (poema que parla 
de la fugaç conquesta de Mallorca per un estol format 
amb homes de Pisa i de Barcelona), del 1114, ja se citen 
les formes acatalanensesn i 4Catalaniar. Després hom 
troba ja un seguit de noms d'igual o de semblant ortogra- 
fia, ben fàcils de relacionar filològicament. Però el 1962 
Frederic Udina va descobrir un document que data, se- 
gons ell, del 1096, i, segons Ramon d'Abadal, del 1112, 
en el qual hi ha les formes ccatalanv i ecataluingo. És a 
partir d'aquests mots, a més dels ja coneguts d'abans, que 
s'han fet les darretes hipòtesis. 

Així, Paul Aebischer (1948) va creure que el nom de 
Catalunya podia derivar del topònim llatí Montecatanus 
(que correspon a l'actual Montcada) per pèrdua del pri- 
mer element, dmontev: la resta del topònim, ecatanuso, 
a través d'una sèrie de transformacions filològiques 
arribaria, finalment, a donar el nom de 4Catalunya:. Cal 
fer constar, però, que tot aquest seguit de transforma- 
cions, i fins la mateixa etimologia, han estat discutides per 
Joan Coromines. Amb tot, cal subratllar l'escaient obser- 
vació que Paul Aebischer fa a la part expositiva de la hi- 


" pòtesi, en el sentit que molts dels noms de paisos prove- 


nen del nom d'una de llurs antigues fortaleses frontereres, 
com és el cas d'Itàlia, del Tirol i de Suissa. I per a Aebis- 
cher Montcada —si més no— és en una de les entrades de 
Barcelona. 

Joan Coromines (1954), per la seva banda, va renovar 
amb nous arguments, amb molta cura i amb una sòlida 
erudició, la teoria de l'alemany Schopf (1919) seguida per 
Joaquim Cases-Carbó (1929): el nom de ecatalanso vin- 
dria d'una metàtesi soferta per l'antic nom de la tribu dels 
dlacetania (nom documentat per les fonts clàssiques), que 
hauria passat a ecatelaniv i aquest al corònim eCatalò- 
nia, semblantment al que va succeir amb Aquitània, 
Bascònia, Gascunya, etc. 


El topònim Talúnya: una nova hipòtesi 


Tanmateix, el 1965, es va publicar un text àrab —que 
ha arribat a l'actualitat fragmentàriament— que sembla 
presentar la més antiga forma escrita del nom de Cata- 
lunya. Es tracta del llibre d'al-Udri (historiador sarrai 
d'Almeria mort el 1085) titulat Brodat de notícies, que 
donava a conèixer diversos fets de la història de la Cata- 

lunya carolingia, que presenta una gran riquesa de topò- 
nims de la vall de l'Ebre (dels quals, per primera vegada, 
es pot endevinar llur forma romànica, encara que sigui a 
través de les lletres àrabs), i que fa una descripció, molt 
acurada, dels camins de l'època. L'autor d'aquest capitol 
va assenyalar, el 1967, el passatge. d'aquesta obra que 
descriu la calçada de Saragossa a Lleida per Osca, la 
qual, en el moment en què al-Udri va escriure el Brodat 
de notícies, era completament a mans dels reietons de 
taifes de la vall de l'Ebre. El text diu 4D'Osca a Talunya 
hi ha trenta-cinc milles, de Talunya a Lleida n'hi ha també 
trenta-cinco. 

Sembla, doncs, que Talunya és la forma escrita més an- 
tiga que es coneix de Catalunya. L'element inicial del 
mot. 4cax, és prou documentat com a resultat de l'evolu- 
ció del nom comú àrab cala (fortalesa, castell), sovint unit 
a d'altres per a donar un topònim (Calataiud, Calato- 
. rao), O bé del prefix toponimic 4can, documentat per 
Ramón Menéndez Pidal. La gent n'hi diria a l'època Ca- 
talunya o Calatalunya, i ja que era just a mig cami d'Os- 
Ca i de Lleida, Talunya deuria ésser a la frontera dels reg- 
nes de Saragossa i Lleida quan tots dos eren indepen- 
dents. durant el segle XI. 

I com que a aquesta regió anaven dirigides les ambi- 
cions dels comtes de Barcelona (campanyes de Ramon 
Berenguer I, des del 1058), segons se sap pels documents 
de l'època, tant llatins com àrabs, sembla versemblant que 
aquest castell, situat a l'entrada de la Catalunya històrica 

(a la rodalia de Montsó): donés el nom a la resta dels terri- 
toris de la Catalunya comtal. I més si es té en compte que 
la calçada esmentada va ésser frequentada sovint pels 
cavallers catalans tant abans com després de les conques- 
tes de Ramon Berenguer l. Així, se sap d'escamots cata- 
lans que, durant tot el segle XI, es van posar al servei dels 
reietons de Lleida i de Saragossa i que van lluitar a Lleida, 
Barbastre (1064) i altres indrets de la contrada. La cal- 
çada descrita per al-Udri és, sens dubte, l'antiga via 
romana coneguda pels textos geogràfics clàssics que van 
ésser inaccessibles als nostres avantpassats del segle XI. 

La Geografia de Ptolemeu no va ésser coneguda pel 
món occidental fins al segle XVI i els àrabs només la van 
conèixer a través d'un resum que pràcticament no diu res 
sobre aquesta zona. Ara bé, els textos grecs situen en 
aquesta zona Telobis, Tolous o Toloum, i és possible que 
algun d'aquests topònims correspongui al de Talúnya. 

La localització exacta d'aquest castell no és gaire fàcil 
d'establir, ja que l'antiga Montsó (Tolous2) era en una 
cruilla de camins i serà dificil d'esbrinar-ne el rastre de 
cadascun. i més ara, que la mecanització del camp n'ha 
esborrat llurs seculars romanalles. L'estudi sobre el ter- 
reny assenyala, de bell antuvi, una sèrie de llocs que cal- 
drà tenir presents en futures investigacions: santuari de 
Nuestra Sefiora de la Alegria, Torre del Castro, Punta de 
Castro, el Cascallar, la Resala, la Alcantarilla. los Posa- 
deros i d'altres que pogueren haver tingut a prop el castell 
esmentat per al-Udri. 

